Final Fantasy VIII

Final Fantasy VIII – 1999 m. kompiuterinis vaidmenų žaidimas (RPG), 8-oji „Final Fantasy“ žaidimų serijos dalis, kurią sukūrė ir išleido Japonijos „Square“ (vėliau „Square Enix“) kompanija Sony „PlayStation“ ir asmeninio kompiuterio platformoms. Žaidimas pasiekiamas „PlayStation Network“ ir „Steam“ tinklais.

„Final Fantasy VIII“ su 7,86 mln.vgchartz.com, tikrinta 2014 m. spalio 18 d. parduotų kopijų buvo vienas populiariausių žaidimų „Sony PlayStation“ platformai ir vienu populiariausių „Final Fantasy“ serijos žaidimų. Metacritic suvestinės duomenimis, vidutiniškai žaidimas kritikų įvertintas 90 balų iš 100 PS konsolei.

 Leidimai 

„PlayStation“ platforma:
 1999 m. vasario 11 d. Japonija;
 1999 m. rugsėjo 7 d. JAV, Kanada;
 1999 m. spalio 27 d. Europa.
PC platforma:
 2000 m. sausio 25 d. JAV, Kanada;
 2000 m. vasario 18 d. Europa (išleido „Eidos Interactive“);
 2000 m. kovo 23 d. Japonija;
„PlayStation Network“:
 2010 m. vasario 4 d.
„Steam“:
 2013 m. gruodžio 5 d.

 Apie žaidimą 

„Final Fantasy VIII“ yra „Final Fantasy“ kompiuterinių žaidimų ir filmų frančizės dalis. Tai vieno žaidėjo kompiuterinis vaidmenų žaidimas. Žaidimo metu grupė herojų kovoja dėl pasaulio (fikcinio) išgelbėjimo nuo piktavalės burtininkės. Žaidimas vyksta trijuose pagrindiniuose languose: miesto ir kovos languose, kuriame žaidėjas gali valdyti trimatį herojaus modelį iš anksto generuotų dvimačių vaizdų aplinkoje ir pasaulio, kuris yra trimatis. „Final Fantasy VIII“ yra pirmasis serijos žaidimas, kuriame herojų modeliai yra žmogaus proporcijų dydžių ir proporcingi aplinkos objektams.

Žaidimo istorija atskleidžiama vaizdo intarpuose. Žaidimo metu valdomas vienas herojus, o kiti herojai automatiškai seka paskui jį. Pasaulio lange herojų grupelė vaizduojama supaprastintai vienu herojumi. Kovos su eiliniais monstrais ir priešininkais generuojamos automatiškai. Žaidėjas kiekvieną herojų, kurių žaidime yra šeši, gali patobulinti kovoje ir suteikti tik jam būdingų savybių. Herojai gali kovoti su priešininkais šaltaisiais ir šaunamaisiais ginklais, elementinėmis jėgomis (ugnis, žaibas, ledas ir pan.). Galima naudoti burtus užburiant priešininkus arba suteikiant savos grupės nariams pranašumų.

Kiekvienas herojus turi gyvybės taškus (HP, Hit points), kurių kiekis didėja su žaidimo eiga, įveiktais monstrais. Kiekviena ataka apibūdinama HP galios skaičiumi. Kokios HP galios ataka – tiek HP praranda priešininkas. Praradus visus HP, herojus arba priešininkas miršta. Herojų galima „prikelti“ burtais ar specialiomis porcijomis. Visų grupės herojų žuvimas laikomas žaidimo pabaiga. Žaidime kovos scenose herojai vaizduojami dešinėje pusėje, priešininkai kairėje. Kova vyksta atsitiktinių ėjimų eiliškumo principu. Kovos komandos pasirenkamos meniu languose. Žaidime yra tik muzikinis takelis, pokalbiai tarp veikėjų vaizduojami tekstu dialogo languose.

 Žaidimo elementai 

Junction − herojaus savybių tobulinimo sistema. Herojus žaidime yra silpnas, pakol nėra suporuojamas (junction) su supergalių būtybe Guardian Force. Junction sistema taip pat leidžia priskirti burtų savybes herojui, padaryti jį atspariam ar mažiau sužeidžiamam kai kurių tipų atakoms. Yra numatytas automatinis Junction priskyrimas, kurį parenka kompiuterinis intelektas, jei žaidėjas nenori asmeniškai valdyti herojų savybių parinkimą.
Guardian Force (GF) − iššaukiamos supergalių mistinės būtybės. Jos atitinka kitose „Final Fantasy“ serijos žaidimuose veikiančius „eidolonus“. Junction sistemos pagalba galima herojui priskirti kelias GF. Jos iššaukiamos kovos metu. Jų pasirodymas ir ataka vaizduojami atskiru vaizdo intarpu. Kiekvienas GF turi atskirą vardą ir ypač didelės galios specifinę atakos rūšį, pavyzdžiui, Ifritas atakuoja ugnimi, Sirena gali užburti visus priešininkus, kad jie nebegalėtų panaudoti elementinių atakų. Atitinkamai, kiekvienas GF yra silpnesnis kai kurių priešininkų atakų rūšims. GF kovos metu irgi gali žūti kaip herojus (turi HP taškų limitą) ir būti „prikeliamas“. Herojus gali naudoti gydomąsias porcijas GF gyvybės rezervams atstatyti.

Draw − sistema, kuria herojus įgyja galimybę naudoti elementines atakas. Ši sistema pakeičia kituose „Final Fantasy“ žaidimuose naudojamus burtų taškus (MP), kurie naudojami elementinėms atakoms ir burtams. Draw funkcijos pagalba herojus vagia iš priešininkų elementus, pavyzdžiui, pavogęs 8 cure porcijas iš priešininko, herojus gali 8 kartus jas panaudoti gydant save ar draugus herojus. Atitinkamai, Draw pagalba galima įgyti kitų elementų iš priešininkų, įskaitant GF. Iš skirtingų priešininkų rūšių galima vogti vis skirtingų rūšių elementus.

Limit break − specialus režimas, kuris leidžia herojui atakuoti su žymiai galingesne HP ataka, nei paprastai. Į šį režimą herojus patenka ženkliai sumažėjus jo HP (gyvybės) limitui. Paprastai herojus gali taip atakuoti 1-2 kartus, jei nespėja nugalėti priešininko arba papildyti HP rezervo − žūsta kitos priešininko atakos metu.

Kortos − žaidimo elementas, niekaip nesusijęs su žaidimo istorija. Tai yra kortų minižaidimas, kurį galima aktyvuoti žaidimo eigoje sutikus kitus veikėjus, kurie sutinka žaisti. Žaidime galima kolekcionuoti kortas, kai kurios jų dažnai sutinkamos (išlošiamos), o kai kurios yra labai retos.

 Siužetas 

Žaidimas prasideda fikciniame ultramoderniame pasaulyje, kuriame yra įsisteigusios keletas mokyklų, vadinamos sodais (garden), kuriuose apmokomi kariai kovai su monstrais ir teroristais. Šiuos kovotojus, vadinamus SeeD’s, samdo įvairių šalių vyriausybės ar sukilėliai. Balamb Garden mokyklos mokiniai Squall ir Seifer konkuruoja tarpusavyje. Seifer neišlaiko egzamino dėl tiesioginių nurodymų nevykdymo. Squall išlaiko ir tampa SeeD. Keliaudamas į savo pirmąją karinę misiją Squall su draugais Zell ir Selphie krenta į sapno būkle, kurioje jis pradeda regėti praeities įvykius, kuriuose dalyvauja Galbadia valstybės karys Laguna su draugais. Squall kaip tik ir vyksta kovoti su Galbadia kariais. Regėjimą mato taip pat ir Zell su Selphie.

Kovoje su Galbadia kariais ir per regėjimus herojai supranta, kad esamą pasaulį ruošiasi užvaldyti jėga iš praeities − mistinė burtininkė Ultimecia, į kurios pusę stojo tarnauti buvęs SeeD mokinys, Squall konkurentas Seifier. Raktas į pasaulio išgelbėjimą ar pralaimėjimą slypi moteryje Ellone, kuri praeities įvykiuose yra mergaitė, kurią globojo Galbadia karys Laguna. Šeši herojai: Squall, Quistis, Zell, Rinoa, Selphie ir Irvine turi sutrukdyti piktosios burtininkės kėslams…

 Išnašos 

 Nuorodos 

 ign.com
 allgame.com

Kategorija:1999 kompiuteriniai žaidimai
Final Fantasy 8